એક માણસ સારો વાર અને સારી તિથિ નક્કી કરીને એક કાર્યનો આરંભ કરે છે, પણ પ્રથમ તબક્કામાં જ નિષ્ફળ જતાં તેને પ્રશ્ન થાય છે કે આમ કેમ? શાસ્ત્રોક્ત રીતે મુહૂર્ત કઢાવીને શુભ તિથિ-વાર-ચોઘડિયું બધું જોઈને કામ શરૃ કર્યું હતું અને તેનું પરિણામ સારું આવવાને બદલે ખરાબ આવવાનું કારણ શું? એક બીજો માણસ અમાસના દિવસે કે અશુભ ગણાતા દિવસે કોઈક કાર્યનો આરંભ કરે છે અને તે દિવસે તારીખનો આંકડો પણ ‘અપશુકનિયાળ’ હોય છે. છતાં તેનો પુરુષાર્થ ફળે છે. જ્યાં જ્યાં સફળતાની શક્યતા વધુમાં વધુ દેખાતી હોય, ગણતરીઓ બધી જ પાકી કરી હોય ત્યાં પરિણામ શૂન્ય કે ઊલટું આવે તેવું બને છે. જ્યાં સફળતાની આશા રાખવાનું કોઈ વાજબી કારણ દેખાતું ન હોય ત્યાં સફળતા આવી મળે છે. આનું રહસ્ય કોણ ઉકેલી શકે? એ વ્યક્તિ પોતાની કુંડળીમાં ઉચ્ચના ગ્રહો જોઈને હરખાય છે. બીજી એક વ્યક્તિ પોતાની જન્મકુંડળીમાં નીચના ગ્રહો જોઈને હતાશ થઈ જાય છે, પણ ઉચ્ચના ગ્રહો ધાર્યું ફળ ન આપે તેવા અનેક કિસ્સા જોવા મળે છે અને જેના ગ્રહો નીચના હોય તે અણધાર્યો વિજય મેળવે છે. જ્યોતિષશાસ્ત્રીને પૂછીએ તો એ કહે છે કે હળહળતો કળિયુગ છે. કળિયુગમાં દુનિયાદારીની દૃષ્ટિએ ઉચ્ચના ગ્રહો કંઈ ન કરી શકે અને નીચના ગ્રહોની બોલબાલા થઈ જાય, પણ આ સાચું નથી. આનો ભેદ પામવાનું શક્ય જ નથી. તો માણસે શું કરવું? માણસે આત્મશ્રદ્ધા કેળવવી, પોતાના ઈષ્ટ દેવમાં શ્રદ્ધા રાખવી અને ગમે તેવા વિકટ સંજોગોમાં પણ આશા છોડ્યા વગર શક્ય તે બધો જ પુરુષાર્થ કરવો. કહેવત છે કે તમે પ્રાર્થનામાં તમારા હાથ આકાશ ભણી જોડો છો ત્યારે ઉપરથી શુભાશિષોની વર્ષા થાય છે.